वृक्ष या वनों को मानव के चिर मित्र कहा जाए तो यह युक्तिसंगत होगा। इनके लाभ को गिनना संभव ही नहीं। ये धरती के जीवन रक्षक हैं। अपने भोजन को बनाते हुए प्राण घातक कार्बन डाइ-ऑक्साइड को लेकर हमें जीवनदायिनी ऑक्सीजन देते हैं। अपना भोजन बनाते हैं, लेकिन फल रूप में उसे संचित कर हमें लौटा देते हैं। हमारी भूमि को अपनी जड़ों से पकड़कर हमें खेती योग्य भूमि की हानि होने से बचाते हैं और भूमि क्षरण तथा बाढ़ को रोकते हैं। इनकी हरीतिमा मनोहारी दृश्य उपस्थित करती है। इनके सघन कुंज वन्य जीवन को आवास और सुरक्षा प्रदान करते हैं। वृक्षों से हमें अनेक प्रकार की औषधियाँ प्राप्त होती हैं। वृक्ष हमारे लिए जलधारा बरसा कर धरती को हरा-भरा रखते हैं। इनकी पत्तियाँ झड़कर, सड़कर भी पुनः खाद के रूप में उपयोग में आती हैं। आज के जीव वैज्ञानिक मानते हैं कि हमारे परिस्थितिक-तंत्र को ये वृक्ष संतुलित करते हैं। इन वृक्षों की गोद में बैठकर हमारे ऋषि-मुनियों ने तपस्या की, वेद और उपनिषदों की रचना की। बोधि-वृक्ष के नीचे बैठकर बुद्ध (Gautam Buddha) ने ज्ञान प्राप्त किया। रवींद्रनाथ ठाकुर ने ‘शांति निकेतन‘ इन्ही वृक्षों की सघन छाया में स्थापित किया। इनकी लकड़ी हमारे आवास और अन्य साज-सामान के लिए उपयोगी होती है। इनका जन्म, जीवन और मृत्यु मानव और विश्व के लिए, धरा और जल के लिए उपयोगी है। अतः ये धरती पर जीवन के और पर्यावरण के तथा समस्त विश्व के सच्चे मित्र हैं, जो स्वयं गरमी-सरदी-वर्षा, तूफान को झेलकर भी हमें सुख और सुरक्षा देते हैं।